KIRJALLINEN KYSYMYS E-0985/01 esittäjä(t): Paul Lannoye (Verts/ALE) komissiolle. Dioksiini- ja furaanipäästöt malmien sintrauslaitoksista.



Virallinen lehti nro 318 E , 13/11/2001 s. 0170 - 0171



KIRJALLINEN KYSYMYS E-0985/01 esittäjä(t): Paul Lannoye (Verts/ALE) komissiolle (30. maaliskuuta 2001) Aihe: Dioksiini- ja furaanipäästöt malmien sintrauslaitoksista Wallonian alueen ympäristöministerin Michel Forêtin antamista vastauksista wallonialaisen valtuutetun Xavier Desgainin 24. marraskuuta 1999 ja 20. kesäkuuta 2000 esittämiin kahteen kysymykseen käy ilmi, että julkinen tiedeinstituutti (Institut Scientifique de Service Public) on allekirjoittanut 27. maaliskuuta 1998 sopimuksen Nordrhein-Westfalenin ympäristöviraston kanssa tarkoituksena ajantasaistaa selvitystä dioksiinipäästöistä Euroopan unionissa. Puolet sopimuksesta aiheutuvista kustannuksista rahoittaa pääosasto XI mainitun ympäristöviraston kautta. Pääosasto XI on ilmeisesti ehdottanut tässä yhteydessä, että dioksiiniarvot mitattaisiin kahdessa sintrauslaitoksessa eli Liègessa ja Charleroissa. Saamieni epävirallisten tietojen mukaan mittaustulokset ovat hälyttäviä: Charleroissa 4-7 ng TEQ-dioksiinia/Nm3 ja Liègessa 0,6-0,8 ng TEQ dioksiinia/Nm3. 1. Voiko komissio vahvistaa tulokset? 2. Onko vastaavia mittauksia tehty sintrauslaitoksissa ja muissa terästeollisuuden tuotantolaitoksissa muissa jäsenvaltioissa? Jos vastaus on myönteinen, voiko komissio kertoa mittausten tuloksista? 3. Mihin toimiin komissio aikoo ryhtyä vähentääkseen tällaisten tuotantolaitosten dioksiinipäästöjä, jotka ovat koostumukseltaan ja määrältään huomattavasti suurempia kuin kotitalousjätteiden käsittelylaitosten päästöt? Margot Wallströmin komission puolesta antama vastaus (7. kesäkuuta 2001) 1. Nordrhein-Westfalenin ympäristöviraston komission toimeksiannosta laatima Euroopan dioksiinipäästöjen selvitysten vaihe II valmistui joulukuussa 2000. Selvitys sisältää muun muassa Belgian Wallonian alueen (Liègen ja Charleroin) rautamalmin sintrauslaitosten dioksiinimittausten tulokset: Liègen laitoksella piippupäästöiksi mitattiin 0,7 (vaihteluväli 0,6-0,8) ja Charleroin laitoksella 6,8 (vaihteluväli 5,2-9,8) nanogrammaa (ng) ITEQ/m3. 2. Vastaavia rautamalmin sintrauslaitosten dioksiinipäästömittauksia ei ole tehty muissa jäsenvaltioissa. Rauta- ja terästeollisuutta koskevia mittausohjelmia on kuitenkin toteutettu saksalaisissa kylmäpuhalluskupoliuuneja käyttävissä rauta-/terässulatoissa sekä kreikkalaisissa ja portugalilaisissa valokaariuuneja käyttävissä terästehtaissa. Tämän hankkeen loppukertomus on pian nähtävissä yhteisön dioksiinia käsittelevillä Web-sivuilla osoitteessa http://europa.eu.int/comm/environment/dioxin/index.htm 3. Komissio laatii parhaillaan dioksiineja ja polykloorattuja bifenyylejä (PCB) koskevaa yhteisön strategiaa. Useat tässä strategiassa kuvattavista toimista dioksiinin ympäristöön leviämisen estämiseksi kohdistetaan potentiaalisiin dioksiinipäästöjä aiheuttaviin aloihin, kuten rauta- ja terästeollisuuteen. Koska rautamalmin sintrauslaitosten päästöissä on suuria eroja ja monista jäsenvaltioista ei vielä ole riittävästi tietoja, komissio aikoo - tehdä vielä tutkimattomissa rautamalmin sintrauslaitoksissa dioksiinipäästömittauksia pystyäkseen arvioimaan, onko tarpeen ryhtyä välittömiin toimiin päästöjen pienentämiseksi - kannustaa rauta- ja terästeollisuutta ottamaan käyttöön parhaat käytettävissä olevat dioksiinin vähentämistekniikat; sintrauslaitosten polykloorattujen dibentso-p-dioksiinien / polykloorattujen dibentsofuronien (PCDD/F) päästöjä voidaan vähentää huomattavasti esitoimenpiteillä (valssausnopeuden, kloridin syötön, pasutusalustan korkeuden, valssaushilseen öljypitoisuuden ynnä muiden tekijöiden optimoiminen). Komissio auttaa levittämään tietoa näistä keinoista asianmukaisille tahoille rauta- ja terästeollisuudessa.